Jeanne Boel, Pernille Schrøder, Søren Hauch-Fausbøll, Thomas Mørk, Henrik Lykkegaard og Karsten Jansfort er med når Comedie Teatret opsætter stykket "Hvor svært kan det være?" i Europahallen den 28. og 29. marts. Stykket handler om to postmedarbejdere, der begge mener, at de er skabt til noget bedre. De tager derfor et lån og åbner en gourmet restaurant, for hvor svært kan det være? Men problemerne melder sig hurtigt i form af en døvstum kok, en norsk tjener der taler meget lidt norsk, en hyperaktiv madanmelder, et lig (som skal skydes), en mystisk kuffert, en selvlækker politibetjent, en servitrice med stjernedrømme og en lejemorder på valium. "Hvor svært kan det være?" vandt i USA "The Contemporary Comedy Festival Award", og er Comedie Teatrets første produktion. Forestillingen er skrevet af den erfarne amerikanske dramatiker Tom Rooney, og oversat og bearbejdet af Henrik Lykkegaard.

Opsummering:
Comedie Teatret gæster Europallen med anmelderrost forestilling.